Júliusban indul az idei első pécsi fesztivál: jön a Múzeumutca Plusz!

**Pécs, 2021. június 21.**

**Vérbeli fesztiválhangulat költözik a pécsi belvárosba: július 1–4. között koncertek, irodalmi estek, gourmet piknik, családi és kézműves programok pezsdítik fel a Káptalan utcát! Plusz: slam poetry, erotikus versek, „pszichedelektronika” és buli kifulladásig!**

Óriásbábos felvonulás nyitja meg a fesztivált július 1-jén 15 órakor, a jókedvű menet a Széchenyi térről indula Káptalan utcába, ahol egyből egy western történetbe csöppen a közönség, melyben slam, költészet, próza és zene találkozik.

Milyen érzés újra élő koncerteken tombolni? A *Follow the Flow*, a Bohemian Betyars X Parno Graszt, az *Irie Maffia*, a *Kubalibre* az *Analog Balaton*, *Rudán Joe*, a *Freakin' Disco* és a *Wakeup 1230* koncertjén újra nagybetűs FESZTIVÁL élmények várják a közönséget!

Az irodalom szerelmesei sem fognak csalódni! Közös estet tart *Csemer Boggie* és *Grecsó Krisztián* *Költőim* címmel. Ady Endre erotikus, pajzán, pikáns szövegei elevenednek meg a *bAdy 18+* programon *Balla Eszter* és *Kamarás Iván* előadásában, LotfiBegi zenei aláfestésére. Lackfi János költő, *Lackfi Dorottya* énekesnő és *Sinha Róbert* gitárművész közös műsorában pedig összefonódik a zene és az irodalom.

Az elmúlt évek kedvenc gasztroprogramján, a Pécsi Szelet – Baranyai Gourmet Pikniken a látogatók ismét végigkóstolhatják Baranya legjobb ízeit a street food-tól a fine dining-ig.

A **Múzeumpedagógiai élménysátorban** interaktív régészeti ismeretterjesztés, történelmi témájú kerekasztal-beszélgetések (**mohácsi csatatérkutatás vitás kérdései**) várják az érdeklődőket, de szó lesz például arról is, hogy az űrkutatás milyen inspirációt jelentett Vasarely művészetében. Egy másik fórumon a **bonyhádi zománctelepen** (1967–1972) készült alkotások jelentőségét elemzik a Modern Magyar Képtár aktuális időszaki tárlatához kapcsolódóan. A vállalkozó kedvűek számos kézműves programon alkothatnak különféle használati- és dísztárgyakat, például részt vehetnek a **CaraWonga op-art workshopon** vagy varrhatnak Vasarely-ihlette zebrát.

A Pagony Mesebirodalomban többek között játszóház, *Gryllus Vilmos* családi koncertje, *Dániel András* (Egy kupac kufli) mesedélutánja és arcfestés várja a gyerekeket.

A *Design liget* – kreatív alkotótér és művészpiacon összesen 20, Baranyában tevékenykedő képző- és iparművész, formatervező, designer termékei közül szemezgethetnek a látogatók.

A programok a *Bohemian Betyars X Parno Graszt*, a *Follow the Flow*, az *Irie Maffia* és *Rudán Joe* koncertjét leszámítva ingyenesek.

Az este 20.00 és 22.00-kor kezdődő koncerteken, valamint a beltéri múzeumi rendezvényeken védettségi igazolvánnyal lehet részt venni, a többi program szabadon látogatható.

A Múzeumutca Plusz Pécs város önkormányzata, a Zsolnay Örökségkezelő NKft., a Janus Pannonius Múzeum, és a Pécsi Szelet együttműködésében jött létre.

Részletes program, még több Pécsiség, szállás- és gasztroajánlatok egész nyárra a <https://pecsnyitva.hu/muzeumutca/> oldalon.

#pécsNYITVA #MúzeumUtcaPlusz